N2 by Grabouw steeds gesluit weens betoging | Netwerk24
04 Maart 2019 07:58
Die N2 by Grabouw is Maandagoggend gesluit weens 'n betoging.
Kenny Africa, Wes-Kaapse verkeershoof, het motoriste gemaan om die gebied te vermy.
Motoriste moet van Caledon af van ander roetes deur Botrivier, Kleinmond en Bettysbaai tot in Gordonsbaai gebruik.
"Van Kaapstad af moet hulle reeds by Gordonsbaai van die N2 afklim.
"Talle ander paaie in en om Grabouw is gesluit," het Africa gesê.
Luidens die Overberg-distriksmunisipaliteit betoog inwoners omdat hulle ontevrede is oor gesondheidsorg en ander dienste.
Kapt. F.C. van Wyk, provinsiale woordvoerder, het bevestig dat die N2 by Grabouw steeds gesluit is.
Hy sê 'n groep van nagenoeg 800 betogers is besig om die pad by Ou Kaapse-weg naby die hospitaal te versper en rommel te gooi, terwyl hulle vuur in die pad maak.
Die betogers het ook strate in die gemeenskap versper omdat hulle na bewering 'n hospitaal soek wat 24 uur per dag oop is.
Twee verteenwoordigers van die departement van gesondheid sal met die betogers vergader sodat hulle die memorandum kan oorhandig. Die Grabouw-polisie, Paarl se eenheid vir openbare orde, die polisie en verkeersbeamptes is op die toneel.
Meer oor: Wes-Kaap | Grabouw | Kaapstad | Bredasdorp | Caledon | Protesaksie
Betoging op N2 in Kaap oor nuwe skool